KOMISSION TÄYTÄNTÖÖNPANOASETUS (EU) 2019/255,

annettu 13 päivänä helmikuuta 2019,

Euroopan parlamentin ja neuvoston asetuksen (EU) N:o 1303/2013 soveltamissäännöistä ohjelman rahoitusosuuksien siirtämisen ja hallinnon yksityiskohtaisten järjestelyjen, rahoitusvälineistä toimitettavien tietojen, toimien tiedotus- ja viestintätoimenpiteiden teknisten ominaisuuksien sekä datan tallennus- ja säilyttämisjärjestelmän osalta annetun täytäntöönpanoasetuksen (EU) N:o 821/2014 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 (1) kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1303/2013 ja erityisesti sen 46 artiklan 3 kohdan ja 115 artiklan 4 kohdan,

sekä katsoo seuraavaa:

(1) Komission täytäntöönpanoasetuksessa (EU) N:o 821/2014 (2) säädetään muun muassa tiedotus- ja viestintätoimenpiteiden teknisistä ominaisuuksista. Euroopan parlamentin ja neuvoston asetuksella (EU, Euratom) 2018/1046 (3) asetuksen (EU) N:o 1303/2013 kolmannen osan III osaston II lukuun tehtyjen muutosten vuoksi täytäntöönpanoasetuksen (EU) N:o 821/2014 otsikkoa ja mainitun asetuksen II luvun otsikkoa olisi muutettava.

(2) Tarpeettoman hallinnollisen taakan välttämiseksi ja yksinkertaisuuden vuoksi olisi kumottava vaatimus, jonka mukaan rahoitusvälineen nimessä on oltava viittaus siihen, että se saa tukea Euroopan rakenne- ja investointirahastoista (ERI-rahastot). Komission delegoidun asetuksen (EU) N:o 480/2014 (4) 6 artiklan 1 kohdan b alakohdan mukaisesti rahoitusvälineiden loppukäyttäjille on joka tapauksessa ilmoitettava, että rahoitus annetaan ERI-rahastojen osarahoittamista ohjelmista. Sillä, että velvoite viitata rahoitusvälineen nimeen kumotaan, ei näin ollen ole vaikutusta näkyvyyttä ja viestintää koskeviin vaatimuksiin loppukäyttäjille annettavan tuen tasolla. Sen vuoksi täytäntöönpanoasetuksen (EU) N:o 821/2014 4 artiklan 4 kohtaa olisi muutettava.

(3) Komission täytäntöönpanoasetuksen (EU) N:o 821/2014 liitteessä I vahvistetaan malli niistä rahoitusvälineistä toimitettaville tiedoille, joista säädetään asetuksen (EU) N:o 1303/2013 37–46 artiklassa. Joitakin näistä säännöksistä muutettiin asetuksella (EU, Euratom) 2018/1046.

(4) Asetuksen (EU) N:o 1303/2013 38 artiklan 1 kohdalla otettiin käyttöön uusi täytäntöönpanovaihtoehto, jossa ERI-rahastojen varat yhdistetään Euroopan strategisten investointien rahaston alaan kuuluviin EIP:n rahoitustuotteisiin, ja tämä vahvistettiin asetuksen uudessa 39 a artiklassa. Tämä täytäntöönpanovaihtoehto on sen vuoksi tarpeen sisällyttää rahoitusvälineen kuvauksen ja täytäntöönpanojärjestelyt sisältävään osioon sekä ottaa rahoitusvälineistä toimitettavien tietojen mallissa käyttöön uudet tietokentät osiossa, joka koskee edistymistä odotettujen vipuvaikutusten saavuttamisessa, jotta saadaan käsitys ERI-rahastoista maksetuista rahoitusosuuksista sellaisiin rahoitusvälineisiin, joissa ne yhdistyvät Euroopan strategisten investointien rahaston alaan kuuluviin EIP:n rahoitustuotteisiin.

(5) Asetuksen (EU) N:o 1303/2013 38 artiklan 4 kohdassa selkiytettiin sääntöjä sopimuksen tekemisestä suoraan julkisomisteisen pankin tai laitoksen kanssa. Tämä selvennys onkin tarpeen ottaa huomioon siten, että tämäntyyppiset rahoitusvälineiden täytäntöönpanosta vastaavat elimet sisällytetään siihen osioon rahoitusvälineistä toimitettavien tietojen mallissa, joka koskee rahoitusvälineiden tai, kun on kyse rahastoista, rahastojen täytäntöönpanosta vastaavien elinten tietoja.

(6) Asetuksen (EU) N:o 1303/2013 44 artiklassa säädetään, että ERI-rahastojen investoinneista kertynyt negatiivinen korko voidaan rahoittaa asetuksen (EU) N:o 1303/2013 43 artiklan nojalla rahoitusvälineeseen takaisin maksetuista varoista edellyttäen, että varainhallinta on ollut aktiivista. Sen vuoksi raportointivaatimukset on tarpeen yhdenmukaistaa tämän uuden säännöksen kanssa. Yhdenmukaistaminen olisi tehtävä rahoitusvälineistä toimitettavien tietojen mallin osiossa, joka koskee investoinneista rahoitusvälineisiin takaisin maksettuja määriä.

(7) Asetuksen (EU) N:o 1303/2013 uudessa 43 a artiklassa selkiytetään sääntöjä, joita sovelletaan markkinatalousperiaatteen mukaisesti toimivien sijoittajien eriytettyyn kohteluun, kun tuotto ja riskit jaetaan. Sen vuoksi sanamuoto siinä rahoitusvälineistä toimitettavien tietojen mallin osiossa, joka koskee asetuksen 43 artiklassa tarkoitettuja ERI-rahastoista rahoitusvälineisiin maksetusta tuesta syntyviä korko- ja muita tuottoja ja 44 artiklassa tarkoitettuja investoinneista saatuja ja rahoitusvälineisiin takaisin maksettuja ohjelmien varoja sekä 43 a artiklassa tarkoitettuun eriytettyyn kohteluun käytettyjä määriä, on tarpeen yhdenmukaistaa vastaamaan tätä selkiytettyä säännöstä.

(8) Asetuksen (EU) N:o 1303/2013 46 artiklassa yksinkertaistettiin rahoitusvälineitä koskevia raportointivelvoitteita tiettyjen päällekkäisyyksien välttämiseksi. Sen vuoksi on tarpeen yhdenmukaistaa tietokentässä 40 oleva tietovaatimus asetuksen (EU) N:o 1303/2013 46 artiklan 2 kohdan i alakohdassa vahvistetun raportointivaatimuksen kanssa. Lisäksi vaatimus ilmoittaa oman pääoman ehtoisten sijoitusten arvo edeltävänä vuonna on tarpeen siirtää asetuksen (EU) N:o 1303/2013 46 artiklan 2 kohdan i alakohdassa säädetyistä rahoitusvälineistä toimitettavien tietojen mallin VII osioon. Jotta vältetään tarpeeton hallinnollinen taakka ja varmistetaan johdonmukaisuus hallintoviranomaisten jo käyttöön ottamien raportointijärjestelmien välillä, se, että nykyinen tietokenttä 40 siirretään VII osioon johdonmukaisuuden varmistamiseksi asetuksen (EU) N:o 1303/2013 46 artiklan 2 kohdan i alakohdassa siihen tehtävän viittauksen kanssa, ei saisi aiheuttaa kentän numeroinnin muutosta, mutta sen otsikko olisi yhdenmukaistettava mainitun artiklan kanssa.

(9) Jotta voidaan välttää tietyt päällekkäisyydet ja varmistaa yhdenmukaisuus asetuksen (EU) N:o 1303/2013 46 artiklan 2 kohdan h alakohdan kanssa, siitä rahoitusvälineistä toimitettavien tietojen mallin osiosta, joka koskee edistymistä odotettujen vipuvaikutusten saavuttamisessa, poistetaan viittaus investointien ja osuuksien arvoon.

(10) Täytäntöönpanoasetuksen (EU) N:o 821/2014 liitettä I olisi muutettava johdanto-osan 3–9 kappaleessa mainittujen asetuksen (EU) N:o 1303/2013 37–46 artiklaan tehtyjen muutosten seurauksena.

(11) Tässä asetuksessa säädetyt toimenpiteet ovat ERI-rahastojen yhteensovittamisesta vastaavan komitean lausunnon mukaiset.

(12) Jotta voidaan varmistaa oikeusvarmuus ja välttää liika eroavuus asetuksen (EU, Euratom) 2018/1046 282 artiklan mukaisesti 2 päivästä elokuuta 2018 tai aikaisemmin sovellettavien asetuksen (EU) N:o 1303/2013 muutettujen säännösten ja tämän asetuksen säännösten välillä, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

(13) Sen vuoksi täytäntöönpanoasetusta (EU) N:o 821/2014 olisi muutettava,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) N:o 821/2014 seuraavasti: 1. Korvataan nimi seuraavasti: ”Komission täytäntöönpanoasetus (EU) N:o 821/2014, annettu 28 päivänä heinäkuuta 2014, Euroopan parlamentin ja neuvoston asetuksen (EU) N:o 1303/2013 soveltamissäännöistä ohjelman rahoitusosuuksien siirtämisen ja hallinnon yksityiskohtaisten järjestelyjen, rahoitusvälineistä toimitettavien tietojen, toimien tiedotus-, viestintä- ja näkyvyystoimenpiteiden teknisten ominaisuuksien sekä datan tallennus- ja säilyttämisjärjestelmän osalta”; 2. Korvataan II luvun otsikko seuraavasti: ”TOIMIEN TIEDOTUS-, VIESTINTÄ- JA NÄKYVYYSTOIMENPITEIDEN TEKNISET OMINAISUUDET SEKÄ UNIONIN SYMBOLIN LUOMISTA KOSKEVAT OHJEET JA VAKIOVÄRIEN MÄÄRITELMÄ”; 3. Korvataan 4 artiklan 4 kohta seuraavasti: ”4. Euroopan unionin nimi kirjoitetaan aina kokonaisuudessaan. Unionin symbolin yhteydessä olevassa tekstissä voidaan käyttää jotain seuraavista kirjasintyypeistä: Arial, Auto, Calibri, Garamond, Trebuchet, Tahoma, Verdana ja Ubuntu. Kursivointi, alleviivaus tai muut tekstin korostuskeinot eivät ole sallittuja. Teksti ei saa mennä millään tavalla unionin symbolin päälle. Kirjasinkoon on oltava oikeassa suhteessa symbolin kokoon. Kirjasinvärin on oltava Reflex Blue, musta tai valkoinen taustasta riippuen.”; 4. Muutetaan täytäntöönpanoasetuksen (EU) N:o 821/2014 liite I tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä helmikuuta 2019. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 320.

(2) Komission täytäntöönpanoasetus (EU) N:o 821/2014, annettu 28 päivänä heinäkuuta 2014, Euroopan parlamentin ja neuvoston asetuksen (EU) N:o 1303/2013 soveltamissäännöistä ohjelman rahoitusosuuksien siirtämisen ja hallinnon yksityiskohtaisten järjestelyjen, rahoitusvälineistä toimitettavien tietojen, toimien tiedotus- ja viestintätoimenpiteiden teknisten ominaisuuksien sekä datan tallennus- ja säilyttämisjärjestelmän osalta (EUVL L 223, 29.7.2014, s. 7).

(3) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(4) Komission delegoitu asetus (EU) N:o 480/2014, annettu 3 päivänä maaliskuuta 2014, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä annetun Euroopan parlamentin ja neuvoston asetuksen (EU) N:o 1303/2013 täydentämisestä (EUVL L 138, 13.5.2014, s. 5).